	Европейски парламент
2019-2024
	[image: EP logo RGB_Mute]



<Commission>{LIBE}Комисия по граждански свободи, правосъдие и вътрешни работи</Commission>

<RefProc>2023/2168</RefProc><RefTypeProc>(DEC)</RefTypeProc>
<Date>{24/01/2024}24.1.2024</Date>
<TitreType>СТАНОВИЩЕ</TitreType>
<CommissionResp>на комисията по граждански свободи, правосъдие и вътрешни работи</CommissionResp>
<CommissionInt>на вниманието на комисията по бюджетен контрол</CommissionInt>
<Titre>относно освобождаването от отговорност във връзка с изпълнението на бюджета на Агенцията на Европейския съюз за сътрудничество в областта на наказателното правосъдие (Евроюст) за финансовата 2022 година</Titre>
<DocRef>(2023/2168(DEC))</DocRef>
Докладчик по становище: <Depute>Томаш Здеховски</Depute>


PA_NonLeg

ПРЕДЛОЖЕНИЯ
Комисията по граждански свободи, правосъдие и вътрешни работи приканва водещата комисия по бюджетен контрол да включи в предложението за резолюция, което ще приеме, следните предложения:
[bookmark: restart]1.	приветства факта, че Сметната палата („Палатата“) обяви операциите, свързани с годишните отчети на Агенцията на Европейския съюз за сътрудничество в областта на наказателното правосъдие (Евроюст) за финансовата 2022 година, за законосъобразни и редовни във всички съществени аспекти;
2.	отбелязва текуща констатация от 2020 г. относно законосъобразността и редовността на операциите въз основа на подписването на рамков договор с едно дружество за лизинг на превозни средства, в резултат на което са извършени нередовни плащания в размер на 59 281 EUR за отчетния период; отбелязва, че срокът на действие на договора изтича през 2024 г. и че всички последващи конкретни договори са били сключени съгласно този рамков договор; призовава Евроюст да разгледа изцяло тази констатация, като изпълни всички препоръки на Палатата, и да докладва на органа по освобождаване от отговорност относно постигнатия напредък;
3.	отбелязва освен това констатацията на Палатата, че Евроюст не е спазил сроковете за плащания, предвидени в член 116 от Финансовия регламент; признава реакцията на Евроюст, изправена пред период на корекции с оглед на нова бюджетна и финансова система SUMMA, която беше в пилотна фаза, причинявайки забавяния и технически трудности при обработването на операциите; припомня, че преносите в Евроюст са значително под праговите равнища;
4.	приветства факта, че работата по казуси, извършвана от Евроюст, непрекъснато нараства - през 2022 г. с 14%, и че са организирани 528 координационни срещи и 22 координационни центъра, както и че Евроюст е подкрепил 265 съвместни екипа за разследване, улеснил е изпълнението на 1 262 европейски заповеди за арест и е дал възможност за използването на 5 415 европейски заповеди за разследване; отбелязва, че случаите, разгледани от Евроюст през 2022 г., засягат повече от три пъти броя жертви в сравнение с 2021 г.; 
5.	оценява транснационалното сътрудничество между съдебните органи, подпомагано от Евроюст, и тясното сътрудничество с всички участници във веригата на наказателното правосъдие, което допринесе за арестуването на над 4 000 заподозрени лица, изземването и/или замразяването на активи от престъпна дейност на стойност почти 3 милиарда евро и изземването на наркотици на стойност почти 12 милиарда евро;
6.	отбелязва реакцията на руското нашествие в Украйна, като мандатът на Евроюст беше разширен, така че да включва запазването, анализирането и съхраняването на доказателства, свързани с основни международни престъпления, и създаването на съдебна база данни за събиране и анализ на доказателства за основни международни престъпления;
7.	приветства усилията на Евроюст в подкрепа на цифровизацията на правосъдието и прилагането на новата деловодна система на Евроюст; 
8.	приветства продължаващото сътрудничество между Евроюст и други агенции в областта на ПВР и други заинтересовани страни; отбелязва 14 образувани производства с участието на Европейската прокуратура и тясното сътрудничество с Европейската служба за борба с измамите (OLAF), Агенцията на Европейския съюз за сътрудничество в областта на правоприлагането (Европол), Европейския надзорен орган по защита на данните (ЕНОЗД) и Агенцията на Европейския съюз за оперативното управление на широкомащабни информационни системи в пространството на свобода, сигурност и правосъдие (eu-LISA), както и че Евроюст продължава да си сътрудничи с Европейската съдебна мрежа (EJN), като броят на отнесените до EJN дела е бил 44 през 2021 г.; освен това приветства увеличаването на броя на звената за контакт на Евроюст в над 60 държави;

